岳陽樓
作者：陸游
朝代：宋

paragraphs: 身如病鶴短翅翎，雨雪飄灑號沙汀。
天風忽吹不得住，東下巴峽泛洞庭。
軒皇張樂雖已矣，此地至今朝百靈。
雄樓岌嶪鎮吳楚，我來舉手捫天星。
帆檣纔放已隱隱，雲氣亂入何冥冥。
黿鼉出没蛟鰐横，浪花遮盡君山青。
黄衫仙翁喜無恙，袖劍近到城南亭。
眼前俗子敗人意，安得與翁同醉醒。